次韻王才元陪季申樞密諸公遊東山之作
作者：李彌遜
朝代：宋

paragraphs: 游雲本無心，時爲晴山留。
我曹等雲閑，亦作尋山遊。
駕言出城闕，古寺聊相投。
摩挲鑄金像，不知幾春秋。
行行及佳境，真成上揚州。
追隨况當人，華胄皆通侯。
髙名邁姚宋，餘事卑曹劉。
向來金鑾御，一一親垂旒。
如何丘壑中，乃與猿鶴儔。
寒威靳山秀，幽處不可求。
清溪訪鹿跡，古澗窺龍頭。
枯藤路斷磴，未上愁吳牛。
人言昔仙去，疑是竹務猷。
雲昏看山眼，欲展還復收。
伊予巖穴走，南北萬里遒。
烟霞入膏肓，瞑眩不可瘳。
群公上界侣，解后天南陬。
敢言同心臭，長抱躐等羞。
心知造物戲，駑駘間驊騮。
鶴書偶未下，愛日尚可偷。
花風起群萌，枝上春欲流。
更催小槽紅，一笑非人謀。